Singende kelner-ervaring in die hartjie van Pretoria | Maroela Media
Gaste geniet 'n verwelkomingsdrankie voor die ete. (Foto: Werner Bezuidenhout)
Die LeSi Restaurant is 'n gesellige eetplek wat gevestig is op dieselfde perseel as die alombekende Blou Hond-teater by Casa Toscana in Lynnwood in Pretoria.
Dié restaurant bied nou 'n singende kelner-ervaring vir gaste wat daarvan hou om vermaak te word terwyl hulle aan 'n smaaklike ses-gang-maaltyd smul.
Die kunstenaars voer liedjies in 'n wye spektrum van genres uit en 'n paar van hulle is reeds bekend onder die publiek danksy hul deelname aan sangkompetisies soos The Voice SA.
"LeSi bied 'n unieke ervaring wat nie elders in Suid-Afrika te vinde is nie. Die kelners loop as't ware tussen die gaste deur en trek dan, sonder waarskuwing, los met die mooiste en bekendste liedjies – en daar is iets vir almal," sê Janis Ellis, bemarkingsbeampte vir die restaurant.
Die restaurant spog met 'n wynlys met meer as 150 wyne. (Foto: Werner Bezuidenhout)
LeSi Restaurant se wêreldklas-sjef maak seker dat al die gaste die heel beste disse proe tydens hierdie unieke geleentheid, terwyl die kelners die grootste treffers in musiek uitvoer.
Daar word met elke funksie nuwe produksies aanmekaargesit om te verseker dat geen twee aande dieselfde is nie.
Die restaurantarea is privaat en bied 'n unieke atmosfeer met 'n kaggel. Die area is smaakvol versier in 'n klassieke romantiese tema, maar kan ook opgestel word om enige tema of dekorstyl te pas.
Die restaurant se kontinentale spyskaart is ontwerp deur 'n span passievolle sjefs wat smake en geure van reg oor die wêreld inkorporeer. Geen maaltyd is volledig sonder 'n goeie wyn om die ete te komplimenteer nie en daarom bied LeSi Restaurant 'n wynlys wat meer as 150 wyne vanoor die wêreld insluit. Dié wynlys is met 'n goue Diners Klub Wyn-toekenning vereer.
Om 'n bespreking te maak vir 'n singende kelner-funksie, skakel die restaurant by 012 348-8820 of besoek die webwerf vir aanlynbesprekings.